《述九颂 其九 侣真》
宋代·程公许

天门开兮九重，烂钩陈兮紫宫。烜舜瞳兮万里，穆五弦兮从容。

烜唱兮孰和，劳心兮𢥞𢥞。渺烟尘兮萧瑟，慨世途兮荆棘。

上帝兮孔仁，赍烜兮良弼。金碧波兮涨漪沦，妖氛洗兮景气新。

皇轸思兮六合，伫公来兮经营。天苍兮地厚，日月兮悠久。

民命兮以延，国脉兮以寿。云鬅鬙兮仙者家，瑶之台兮户琼玖。

饭宝屑兮醴玄霜，脯擘麟兮果梨枣。驭鹤兮鞭龙，故山兮春风。

吾谁侣兮赤松，匪上玄兮曷从。抚尘劫兮浩荡，燕钧天兮乐融。

长接引兮群品，与龙汉兮无穷。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。